**भारत सरकार**

**रेल मंत्रालय**

**राज्‍य सभा**

**अतारांकित प्रश्‍न सं. 1220**

**16.08.2013 को दिया जाने वाला उत्‍तर**

**मदुरै मंडल के अंतर्गत किए जाने वाले रेल संबंधी कार्य**

**1220. श्रीमती कानीमोझी:**

क्‍या रेल मंत्री यह बताने की कृपा करेंगे कि:

1. तमिलनाडु में सभी लंबित ब्रॉड गेज परिवर्तन परियोजनाओं का उनकी घोषणा की तारीख सहित ब्‍यौरा क्‍या है;
2. क्‍या मदुरै मंडल के अंतर्गत किए जाने वाले कार्य, जिनकी घोषणा वर्ष 2009 में हुई थी, को अभी भी पूरा किया जाना शेष है; और
3. यदि हां, तो तत्‍संबंधी ब्‍यौरा क्‍या है और उनमें विलंब के क्‍या कारण हैं?

**उत्‍तर**

**रेल मंत्रालय में राज्‍य मंत्री (श्री कोटला जय सूर्य प्रकाश रेड्डी)**

(क) से (ग): एक विवरण सभा पटल पर रख दिया गया है।

\*\*\*\*\*\*

मदुरई मंडल के अंतर्गत किए जाने वाले रेल संबंधी कार्य के संबंध में 16.08.2013 को राज्‍य सभा में श्रीमती कानीमोझी द्वारा पूछे जाने वाले अतारांकित प्रश्‍न संख्‍या 1220 के भाग (क) से (ग) के उत्‍तर से संबंधित **विवरण**।

(क): रेलवे परियोजनाएं राज्‍य-वार/जिला-वार/मंडल-वार स्‍तर पर स्‍वीकृत नहीं की जाती हैं। बहरहाल, बजट में शामिल किए जाने वाले वर्ष सहित तमिलनाडु राज्‍य में पूर्ण/आंशिक रूप से चल रही लंबित आमान परिवर्तन परियोजनाओं का ब्‍यौरा निम्‍नानुसार है:-

|  |  |  |
| --- | --- | --- |
| परियोजना का नाम | बजट में शामिल किए जाने का वर्ष | स्थिति |
| डिंडीगुल-पोल्‍लाची-पालघाट एवं पोल्‍लाची-कोयमंबतूर आमान परिवर्तन (225 किमी) | 2006-07 | इस परियोजना में, 181 किमी. खंड पर कार्य पहले ही पूरा कर लिया गया है और केरल क्षेत्र में 32 किमी. सहित शेष 44 किमी. को 31.03.2014 तक पूरा कर लिए जाने की संभावना है। |
| मईलादुतुरै-तिरूवरूर-कराईकुडी एवं तिरूतुरईपुंडी-अगस्तियामपल्‍ली आमान परिवर्तन (224 किमी) | 2007-08 | इस परियोजना में, मईलादुतुरै-तिरूवरूर खंड (38 किमी.) खण्‍ड पहले ही पूरा कर लिया गया है और शेष भाग पर कार्य अगले 4-5 वर्षों में पूरा कर लिया जाएगा क्‍योंकि इस खंड में दुर्गम क्षेत्र शामिल हैं और निधियों की उपलब्‍धता सीमित है। |
| मदुरै-बोदीनयाकन्‍नूर आमान परिवर्तन (90.41 किमी.) | 2008-09 | पुलों सहित अधिक समय लेने वाली मदों पर कार्य शुरू कर दिया गया है। इस परियोजना को पूरा करने की ल‍क्ष्‍य तिथि निर्धारित नहीं है। |

मेट्टुप्‍लायम-उदगमंडलम (45 किमी.) मीटर आमान लाइन को हेरिटेज लाइन के रूप में घोषित किया गया है और इसलिए, इसका आमान परिवर्तन स्‍वीकृत नहीं किया गया है।

(ख): मदुरै मंडल में पूर्ण/आंशिक रूप से पड़ने वाली नई लाइन, आमान परिवर्तन और दोहरीकरण की किसी नई परियोजना को 2009 के बजट में घोषित/शामिल नहीं किया गया है।

(ग): प्रश्‍न नहीं उठता।

\*\*\*\*\*\*